Preşedintele PSD, Liviu Dragnea, a declarat luni, la Parlament, referitor la procedura de achiziţie a „Cuminţeniei Pământului”, că dacă „s-ar fi căutat cum trebuie”, s-ar fi găsit documentele care să ateste că este deja proprietatea statului român. El a precizat că această operă trebuie recuperată, dar printr-o procedură „legală şi transparentă”.

„Statul a fost notificat în noiembrie 2014, în timpul guvernării Ponta. Dumnealui a decis exercitarea dreptului de preempţiune. Domnul Dragnea spune că nu a fost transparenţă. Ar trebui să discute cu domnul Ponta. Membrii comisiei de atunci au vrut să semnăm un angajament de confidenţialitate legat de negocieri. Noi nu am semnat, însă ei da”, a declarat avocatul marţi, Bogdan Grabowski pentru News.ro.

„Înţeleg că domnul Dragnea încearcă să arunce responsabilitatea pe guvernul Cioloş. Negocierile cu guvernul Cioloş s-au făcut în conformitate cu legea. Cu ei noi am discutat doar preţul. Legea spune că suma poate fi negociată”, a mai afirmat Grabowski.

În 2 octombrie 2014, Victor Ponta anunța că România va plăti 20 milioane de EURO pentru „Cumințenia Pământului”. Dacian Cioloș a negociat un preț mai mic cu 11 milioane din care 1 milion a fost donat de români.